Søndag blev Skelund Sogn automatisk lukket ned på grund af for høje smittetal. For knap to uger siden var der idrætsuge i Veddum, som kan have haft en indflydelse på smittetallene.

Hoppeborge, tombolaer og fester - sådan var det til Veddum Idrætsuge, som blev afholdt fra 10. til 14. august. Desværre var der også coronasmitte. - Vi har nok haft en indflydelse på smitten, siger Mads Kjærsgaard, der er formand for Veddum Idrætsforening og arrangør af idrætsugen. Ifølge Mads Kjærsgaard har der været rigtig god opbakning til at blive testet og få styr på smitten, selvom folk selvfølgelig er trætte af, at tingene endnu engang skal lukke ned. - Nu er vi jo lukket en uges tid, og så må vi jo bare flytte vores fodboldkampe, springe træningen over og spille på de dage i stedet for, siger Mads Kjærsgaard. Kender mange af de smittede Arrangørerne af idrætsugen var blevet informeret om, at man havde et smittetilfælde ved en af deltagerne. Efter konsultation med smitteopsporingen valgte man at fortsætte med lørdagens grisefest. - Vi opfordrede alle til at blive testet de næste dage, og det var der megagod opbakning til, siger Mads Kjærsgaard.  Men efterfølgende var der flere smittetilfælde, som i sidste ende har været med til, at Skelund Sogn nu er ramt af den automatiske nedlukning. Det kom dog ikke som et chok for Mads Kjærsgaard, der allerede havde været i kontakt med mange af de smittede og løbende delte opdateringer i den lokale facebookgruppe. - Vi måtte jo bare ud af vagten og stå sammen omkring det her, så vi snart kan åbne igen, siger han.